b'\n_START_ARTICLE_\nBror Ulrik af Bj\xc3\xb6rkst\xc3\xa9n\n_START_PARAGRAPH_\nBror Ulrik Bj\xc3\xb6rkst\xc3\xa9n, aateloituna vuodesta 1853 af Bj\xc3\xb6rksten (9. syyskuuta 1795 Hollola \xe2\x80\x93 14. syyskuuta 1856 Espoo) oli suomalainen senaattori ja todellinen valtioneuvos._NEWLINE_Bj\xc3\xb6rkst\xc3\xa9nin vanhemmat olivat Hollolan kappalainen Johan Bj\xc3\xb6rkst\xc3\xa9n (1744\xe2\x80\x931809) ja Eva Magdalena Tuderus. H\xc3\xa4n k\xc3\xa4vi Porvoon lukiota ja p\xc3\xa4\xc3\xa4si ylioppilaaksi Turussa 1815. Bj\xc3\xb6rkst\xc3\xa9n suoritti kameraalitutkinnon ja tuomarintutkinnon 1815._NEWLINE_Bj\xc3\xb6rkst\xc3\xa9n oli hallituskonseljin (senaatin) talousosaston ylim\xc3\xa4\xc3\xa4r\xc3\xa4isen\xc3\xa4 kamarikirjurina vuodesta 1815, sotilastoimituskunnan kopistina vuodesta 1816 ja kamaritoimituskunnan kanslistina vuodesta 1819. H\xc3\xa4n sai protokollasihteerin arvonimen 1822. Bj\xc3\xb6rkst\xc3\xa9n toimi Suomen senaatin valtiovaraintoimituskunnan apulaisesittelij\xc3\xa4sihteerin\xc3\xa4 1824\xe2\x80\x931832, protokollasihteerin\xc3\xa4 vuodesta 1826 ja esittelij\xc3\xa4sihteerin\xc3\xa4 1832\xe2\x80\x931837. H\xc3\xa4n oli Suomen senaatin talousosaston j\xc3\xa4senen\xc3\xa4 1837\xe2\x80\x931856 toimien sotilastoimituskunnan p\xc3\xa4\xc3\xa4llikk\xc3\xb6n\xc3\xa4 1840\xe2\x80\x931841 ja kamaritoimituskunnan p\xc3\xa4\xc3\xa4llikk\xc3\xb6n\xc3\xa4 1841\xe2\x80\x931853. Lis\xc3\xa4ksi h\xc3\xa4n oli Suomen ylisotaoikeuden vt. sihteerin\xc3\xa4 1819\xe2\x80\x931824, p\xc3\xa4\xc3\xa4tullijohtokunnan j\xc3\xa4senen\xc3\xa4 1824\xe2\x80\x931826, tie- ja vesikulkulaitosjohtokunnan j\xc3\xa4senen\xc3\xa4 1839 ja sensuuriylihallituksen j\xc3\xa4senen\xc3\xa4 1845. Bj\xc3\xb6rkst\xc3\xa9n sai valtioneuvoksen arvon 1839 ja todellisen valtioneuvoksen arvon 1852. H\xc3\xa4n omisti Bodomin kartanon Espoossa. _NEWLINE_Bj\xc3\xb6rkst\xc3\xa9n oli naimisissa vuodesta 1822 Gustava Ulrika Kuhlbergin (k. 1856) kanssa, Heid\xc3\xa4n poikiaan olivat Turun hovioikeuden hovioikeudenneuvos Johan Alfred af Bj\xc3\xb6rkst\xc3\xa9n (1823\xe2\x80\x931873) ja senaatin esittelij\xc3\xa4sihteeri, valtioneuvos Axel Gabriel af Bj\xc3\xb6rkst\xc3\xa9n (1832\xe2\x80\x931895).'